

# ΜΑΡΚΟΣ ΕΜΜ.ΚΑΦΟΥΡΟΣ ΒΟΥΛΕΥΤΗΣ ΚΥΚΛΑΔΩΝ Ν.Δ

**ΑΝΑΦΟΡΑ**

**Προς: Τον Υπουργό Εθνικής Οικονομίας και Οικονομικών, κ. Κυριάκο Πιερρακάκη.**

**Θέμα: Επαναφορά μειωμένων συντελεστών ΦΠΑ στο νησιωτικό σύμπλεγμα των Κυκλάδων.**

Κύριε Υπουργέ,

Καταθέτω ως αναφορά, σύμφωνα με το άρθρο 125 του Κανονισμού της Βουλής, το ψήφισμα του Δημοτικού Συμβουλίου Θήρας, με το οποίο ζητείται η επαναφορά των μειωμένων συντελεστών ΦΠΑ στα νησιά του Αιγαίου, αξιοποιώντας τη δυνατότητα που παρέχει η Ευρωπαϊκή Οδηγία 2022/542.

Η εν λόγω Ευρωπαϊκή Οδηγία δίνει στα κράτη-μέλη τη δυνατότητα να εφαρμόζουν μειωμένους συντελεστές ΦΠΑ σε νησιωτικές περιοχές, ανεξαρτήτως αν αυτές είναι ακριτικές ή μη, αναγνωρίζοντας ότι κάθε νησιωτικός τόπος αντιμετωπίζει τις δικές του ιδιαιτερότητες και δυσκολίες. Εξάλλου, το άρθρο 101 παρ. 4 του Συντάγματος επιβάλει την πρόβλεψη ειδικών πολιτικών για τις νησιωτικές περιοχές.

Οι Κυκλάδες, όπως και τα υπόλοιπα νησιά του Αιγαίου, πλήττονται από τη γεωγραφική απομόνωση, το αυξημένο κόστος μεταφοράς και τις υψηλές τιμές σε βασικά αγαθά και υπηρεσίες. Η διατήρηση των υψηλών συντελεστών ΦΠΑ εντείνει τις πιέσεις αυτές, καθώς αυξάνει το κόστος ζωής για τα νοικοκυριά και μειώνει την ανταγωνιστικότητα των μικρομεσαίων επιχειρήσεων.

Ως εκ τούτου, η επαναφορά μειωμένων συντελεστών ΦΠΑ στα νησιά των Κυκλάδων συνιστά

παρέμβαση νευραλγικής σημασίας, καθώς αποτελεί ουσιαστικό μέτρο στήριξης της κοινωνικής συνοχής, ενίσχυσης της τοπικής οικονομίας και της διασφάλισης της βιώσιμης και ισότιμης ανάπτυξης των νησιωτικών περιοχών.

Κατόπιν αυτών, παρακαλούμε όπως μας ενημερώσετε:

1. Εάν προτίθεται το Υπουργείο Εθνικής Οικονομίας και Οικονομικών να προχωρήσει στην επαναφορά των μειωμένων συντελεστών ΦΠΑ στα νησιά των Κυκλάδων.
2. Εφόσον υπάρξει σχετική πρόθεση από το Υπουργείο Εθνικής Οικονομίας και Οικονομικών, ποιο είναι το προβλεπόμενο χρονοδιάγραμμα υλοποίησης του μέτρου.

Ο αναφέρων Βουλευτής Αθήνα 17.09.2025

Mάρκος Εμμ.Καφούρος Βουλευτής Κυκλάδων Ν.Δ

